Holomisa vra polisie moet Agrizzi-bewerings ondersoekDie leier van die UDM, Bantu Holomisa, het ŉ beroep op pres. Cyril Ramaphosa en regter Raymond Zondo gedoen om die polisie en ouditeurs te vra om bewerings te ondersoek dat die ANC se ses mees senior leiers omkoopgeld van miljoene rande by Bosasa (nou African Global Operations) ontvang het. “Die jongste skok in die staatskapingdebakel – dat sommige lede van die regerende party se topses glo persoonlik miljoene rande uit Bosasa se geldkoffers in hulle sakke gesteek het – gaan voornemende beleggers ongetwyfeld negatief beïnvloed,” het Holomisa gesê ŉ dag nadat die fluitjieblaser en voormalige Bosasa-bedryfshoof, Angelo Agrizzi, die bewering gemaak het. “Die hele stelsel is besmet,” het Holomisa gesê. Agrizzi het aan die kommissie van ondersoek na staatskaping, gelei deur Zondo, gesê hy weet van groot skenkings wat aan die topses gedoen is. Tussen R10 miljoen en R12 miljoen in tjeks is glo in ŉ stadium vir hulle gegee. Oudpres. Jacob Zuma was die leier van die ANC in die tydperk waarna Agrizzi verwys. Die ander vyf lede van die party se topstruktuur was toe Ramaphosa as adjunkpresident, tesourier Zweli Mkhize, sekretaris-generaal Gwede Mantashe, sy adjunk Jessie Duarte en partyvoorsitter Baleka Mbete. Holomisa het gesê die aanduiding dat Ramaphosa moontlik betrek word, dreig om die huidige administrasie te ondermyn. “Die United Democratic Movement stel dus voor dat pres. Ramaphosa en regter Zondo dringend die polisie, die Valke en ŉ span forensiese ouditeurs betrek,” het Holomisa gesê. “ŉ Dossier moet aangelê word sodat die Nasionale Vervolgingsgesag kan besluit of dié beweerde skurke vervolg kan word.” Die ANC het die Zondo-kommissie gevra vir die geleentheid om Agrizzi in kruisondervraging te neem oor die bewerings.